CELEX: 32019D2174
Language: sk
Date: 2019-12-17 00:00:00
Title: Vykonávacie Rozhodnutie Komisie (EÚ) 2019/2174 zo 17. decembra 2019 o existencii trhových podmienok v zmysle článku 35 vykonávacieho nariadenia Komisie (EÚ) 2019/317, pokiaľ ide o niektoré terminálne letecké navigačné služby na letiskách v Alicante a na Ibize [oznámené pod číslom C(2019) 8919] (Iba španielske znenie je autentické)

19.12.2019   
               
               
                  SK
               
               
                  Úradný vestník Európskej únie
               
               
                  L 329/95
               
            
         VYKONÁVACIE ROZHODNUTIE KOMISIE (EÚ) 2019/2174
         zo 17. decembra 2019
         o existencii trhových podmienok v zmysle článku 35 vykonávacieho nariadenia Komisie (EÚ) 2019/317, pokiaľ ide o niektoré terminálne letecké navigačné služby na letiskách v Alicante a na Ibize
         [oznámené pod číslom C(2019) 8919]
         (Iba španielske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (nariadenie o poskytovaní služieb) (1), a najmä na jeho článok 16 ods. 1,
         so zreteľom na vykonávacie nariadenie Komisie (EÚ) 2019/317 z 11. februára 2019, ktorým sa stanovuje systém výkonnosti a spoplatňovania v jednotnom európskom nebi (2), a najmä na jeho článok 35 ods. 3,
         keďže:
         
                     (1)
                  
                  
                     Španielsko 29. júla 2019 oznámilo Komisii svoje zamýšľané rozhodnutie, podľa ktorého niektoré terminálne letecké navigačné služby na letiskách v Alicante a na Ibize podliehajú trhovým podmienkam (ďalej len „zamýšľané rozhodnutie Španielska“). Tieto služby sa týkajú letiskového riadenia letovej prevádzky. Zamýšľané rozhodnutie Španielska sa týka tretieho referenčného obdobia v zmysle článku 7 ods. 1 vykonávacieho nariadenia (EÚ) 2019/317.
                  
               
                     (2)
                  
                  
                     V súlade s článkom 35 ods. 3 vykonávacieho nariadenia (EÚ) 2019/317 a na základe podrobného posúdenia podľa všetkých podmienok stanovených v prílohe X k uvedenému nariadeniu sa španielske orgány domnievajú, že príslušné služby podliehajú trhovým podmienkam. Španielske orgány viedli konzultácie so zástupcami používateľov vzdušného priestoru, ako aj s ďalšími zainteresovanými stranami, ako sú prevádzkovatelia letísk a poskytovatelia leteckých navigačných služieb.
                  
               
                     (3)
                  
                  
                     V posúdení španielskych orgánov sa zohľadnilo všetkých šesť kritérií stanovených v prílohe X k vykonávaciemu nariadeniu (EÚ) 2019/317. Podľa bodu 6 uvedenej prílohy boli predchádzajúce kritériá posudzované individuálne pre každé jednotlivé letisko. Pokiaľ ide o kritériá stanovené v bodoch 1 a 2 uvedenej prílohy, španielske orgány zistili, že neexistujú žiadne významné prekážky, ktoré by poskytovateľovi služieb bránili ponúkať letiskové služby riadenia letovej prevádzky. V návrhu zmluvy o poskytovaní služieb sa stanovujú podmienky a postupy, na základe ktorých by letiská mohli ukončiť zmluvu a prejsť na poskytovanie služieb z vlastných zdrojov. Z posúdenia španielskych orgánov vyplýva aj to, že sú zavedené postupy, ktorými sa zabezpečuje presun zamestnancov a aktív do inej spoločnosti. Pokiaľ ide o bod 3 prílohy X, treba poznamenať, že Španielsko zorganizovalo výzvu, v rámci ktorej sa uplatnil existujúci postup verejného obstarávania na poskytovanie predmetných služieb. V čase verejného obstarávania bolo v Španielsku certifikovaných osem rôznych poskytovateľov leteckých navigačných služieb, ktorí predstavovali dôveryhodných alternatívnych poskytovateľov služieb schopných zapojiť sa do postupu verejného obstarávania. Niektorí z týchto poskytovateľov služieb poskytovali letecké navigačné služby už predtým. Pokiaľ ide o kritérium stanovené v bode 4 prílohy X, letisko v Alicante aj letisko na Ibize podliehajú komerčným tlakom a v rámci prepravy v oblasti cestovného ruchu si skutočne aktívne konkurujú. Vybraný uchádzač je odlišný a nezávislý od súčasného poskytovateľa traťových leteckých navigačných služieb, čím sa zabezpečuje oddelené účtovníctvo a vykazovanie, ako sa uvádza v bode 5 prílohy X.
                  
               
                     (4)
                  
                  
                     Komisia preskúmala zamýšľané rozhodnutie Španielska a jeho základné posúdenie a dospela k záveru, že posúdenie trhových podmienok poskytovania letiskových služieb riadenia letovej prevádzky, ktoré Španielsko oznámilo 29. júla 2019, bolo vykonané v súlade s podmienkami stanovenými v prílohe X k vykonávaciemu nariadeniu (EÚ) 2019/317,
                  
               PRIJALA TOTO ROZHODNUTIE:
         
            Článok 1
            Posúdenie trhových podmienok poskytovania letiskových služieb riadenia letovej prevádzky v španielskych terminálnych zónach spoplatňovania na letiskách v Alicante a na Ibize počas tretieho referenčného obdobia v zmysle článku 7 ods. 1 vykonávacieho nariadenia (EÚ) 2019/317, ktoré Španielsko oznámilo 29. júla 2019, bolo vykonané v súlade s podmienkami stanovenými v prílohe X k vykonávaciemu nariadeniu (EÚ) 2019/317.
         
         
            Článok 2
            Toto rozhodnutie je určené Španielskemu kráľovstvu.
         
         
            V Bruseli 17. decembra 2019
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 96, 31.3.2004, s. 10.
         
            (2)  Ú. v. EÚ L 56, 25.2.2019, s. 1.